‘คปภ.’คุมเข้มลงโทษประกันแสบทั่วหน้า
คปภ.ลงโทษบริษัทประกันทำผิดกฎหมาย
30 ก.ย. 2554

คปภ.ลงโทษบริษัทประกันทำผิดกฎหมาย
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ออกประกาศลงโทษบริษัทประกันภัย โดยบริษัท กมลประกันภัย บริษัท เจ้าพระยาประกันภัย และบริษัท ฟินิกซ์ประกันภัย ถูกข้อหาประวิงเวลาจ่ายค่าสินไหมให้กับลูกค้า 
นอกจากนี้ บริษัท ฟินิกซ์ประกันภัย ยังถูกข้อหาไม่จัดสรรเงินสำรองสำหรับเบี้ยประกันที่ยังไม่ตกเป็นรายได้ของบริษัทและเงินสำรองสำหรับค่าสินไหมทดแทนตามที่กำหนด และไม่ได้จัดสรรสินทรัพย์หนุนหลังสำหรับหนี้สินและภาระผูกพันตามสัญญาประกันภัยตามที่กำหนด ขณะที่บริษัท บริรักษ์ประกันภัย ถูกข้อหาไม่ได้จัดสรรสินทรัพย์ฯ ด้วยเช่นกัน รวมถึงข้อหาไม่ได้จัดส่งงบการเงินรายได้ไตรมาสให้ผู้สอบบัญชีได้สอบทานตามที่กำหนด ซึ่งบริษัททั้งหมดดังกล่าว ยังไม่ได้ชำระค่าปรับและ คปภ.อยู่ระหว่างดำเนินการคดี 
อย่างไรก็ตาม ในส่วนของบริษัทที่ถูกลงโทษและได้ชำระค่าปรับแล้ว คือ บริษัท สินมั่นคงประกันภัย ข้อหาประวิงเวลาจ่ายค่าสินไหม บริษัท กมลประกันภัย ข้อหาไม่ได้จัดสรรสินทรัพย์สำหรับหนี้สินและภาระผูกพันตามสัญญาประกันตามที่กำหนด บริษัท มิตรแท้ประกันภัย ข้อหาไม่จัดสรรเงินสำรองเบี้ยประกันที่ยังไม่ตกเป็นรายได้ของบริษัทและเงินสำรองสำหรับค่าสินไหมทดแทนตามที่กำหนด ส่วนบริษัท ส่งเสริมประกันภัย ข้อหาไม่ประเมินราคาทรัพย์สินและหนี้สินตามที่กำหนด 
สำหรับบริษัท สมโพธิ์ เจแปน ประกันภัย ข้อหาไม่ลงรายการรับประกันในสมุดทะเบียนภายในเวลาที่กำหนด บริษัท นิวอินเดีย แอสชัวรันซ์ และบริษัท เจ้าพระยาประกันภัย ข้อหาไม่จัดส่งรายงานแสดงฐานะการเงินและกิจการตามที่กำหนด ขณะที่บริษัท แอลเอ็มจี ประกันภัย ข้อหาออกกรมธรรม์แตกต่างจากแบบที่ได้รับอนุมัติ